ལྗང་བུ་ནི་ངེས་དོན་གྱི་སྙན་ངག་པ་གྲགས་ཅན་ཅིག་དང་ཧ་ལམ་བོད་མི་སྙན་ངག་པ་ཚོའི་ཁྲོད་མི་ཚེ་སྙན་ངག་གིས་བསྐྱལ་མཁན་ཁོང་ལས་ལྷག་པ་བྱུང་མེད་ཅེས་ན་རྫུན་དུ་མི་འགྱུར་སྙམ།ལྷག་པར་ཁོང་གི་སྔ་མོའི་སྙན་ངག་གྲགས་ཅན་༼ང་རང་སྦར་ཆོག༽ལྟ་བུ་དང་༼གངས་དཀར་ལྷ་མོའི་བསླུ་བྲིད་༽སོགས་ལ་དཔྱད་བརྗོད་པ་གྲགས་ཅན་བདུད་ལྷ་རྒྱལ་ནས་གདེང་འཇོག་ཆེན་པོ་གནང་མྱོང་ཡོད་ཅིང་།ཁོང་གི་ཕྱིས་བྲིས་ཀྱི་སྙན་ངག་ཁག་ལ་རྩོམ་པ་བོ་གྲགས་ཅན་དབལ་ཤུལ་སྐྱབས་ཆེན་སོགས་ནས་ཀྱང་གདེང་འཇོག་ཆེན་པོ་འཐོབ་ཡོད་ལ།ལྗང་བུའི་སྙན་ངག་ཁག་ཞིབ་དུ་ཀློག་ན་བསམ་བློ་དང་སྒྱུ་རྩལ་གྱི་མཚོན་སྟངས་ངོ་མཚར་ཅན་དེ་སྔ་བོད་ཡིག་ཐོག་ཧ་ལམ་དེ་འདྲ་བྱུང་མྱོང་མེད་པའང་འདུག་པས།དོན་དངོས་སུ་དོན་གྲུབ་རྒྱལ་ལས་ཀྱང་ལྗང་བུ་བོད་ཀྱི་རྩོམ་རིག་ལོ་རྒྱུས་ནང་མི་དམིགས་བསལ་བ་ཅིག་ཆགས་ཡོད་པ་རེད།